ცვილისებრი ცრუფარიანა
ცვილისებრი ცრუფარიანა (ლათ. Ericerus pela) — მწუწნავი მწერი ცრუფარიანების ოჯახისა. გავრცელებულია ჩინეთში, იაპონიაში, კორეაში და რუსეთის შორეულ აღმოსავლეთში. მამალი მატლები გამოყოფენ ცვილს, ათასობით სახლდებიან შერწყმულ კოლონიებად კვიდოს ან იფნის 3-წლიან ტოტებზე, კოლონიების სიგრძე — 20 მმ-ს, ხოლო ცვილის სისქე 7 მმ-ს აღწევს, დედლები სახლდებიან უფრო ახალგაზრდა ტოტებზე და ცვილს არ გამოყოფენ. მწერის სხეულის სიგრძე 10 მმ-მდეა, ამობურცული და ყავისფერია. აგვისტოში ცვილის ზედაპირზე პატარა ნახვრეტები ჩნდება, საიდანაც გამოდიან 3 მმ სიგრძის ფრთიანი მამლები. ამის შემდეგ ტოტებს ჭრიან და თერმული წესით აშორებენ ცვილს. ამგვარად მიღებული თეთრი ანუ ჩინური ცვილი ძველთაგანვე ცნობილი უძვირფასესი ნატურალური პოლიმერია. გამოიყენება მედიცინაში, კოსმეტიკაში და წარმოების მრავალ დარგში.